Nóg ŉ ANC-hoë in KZN doodgeskietArgieffoto ŉ Tweede ANC-lid in die Moses Mabhida-streek in KwaZulu-Natal is Donderdagoggend doodgeskiet deur verdagtes wat hulle as polisiebeamptes voorgedoen het. Die ANC het bevestig dat Sthembiso Mhlongo, die adjunkstreeksekretaris van die ANC Jeugliga, Donderdag in die vroeë oggendure by sy huis in Pietermaritzburg geskiet is. Hy is ure later in ŉ private hospitaal dood. Kol. Thembeka Mbhele, woordvoerder van die polisie, het gesê onbekende verdagtes wat hulle glo as polisiebeamptes voorgedoen het, het vanoggend omstreeks 02:00 in die Mpophomeni-omgewing die 35-jarige slagoffer opdrag gegee om die deur vir hulle oop te maak. “Toe hy die deur oopmaak het hulle op hom losgebrand en hy het skietwonde aan sy kop opgedoen. Hy is later in die hospitaal dood,” het Mbhele gesê. Volgens haar is die motief vir die moord steeds onbekend. ŉ Saak van moord word ondersoek. Mandla Shange, die provinsiale woordvoerder van die ANC Jeugliga, het aan African News Agency gesê hy het die nuus van die skietery omstreeks 03:00 ontvang en 06:30 gehoor Mhlongo is dood. Shange het gesê net soos Lungisani Mnguni wat Maandag naby Camperdown geskiet is, was Mhlongo ook veronderstel om die ANC se nasionale kongres as ŉ stemdraende afgevaardigde by te woon. “Ons wil beklemtoon dat die mense wat geskiet word jong mense is. Die samelewing waarin ons leef neem nie in ag dat jong mense die toekoms is nie. As ons erken dat jong mense die toekoms van hierdie land is sal ons hulle nie doodmaak nie,” het Shange gesê. Shange wou nie aannames maak oor die motief vir die moord nie, maar glo dat dit politiek gemotiveerd is. “Mnguni was ŉ afgevaardigde en Mhlongo was ŉ afgevaardigde van die nasionale konferensie. Dit lyk of daar ŉ teiken is op ANC-afgevaardigdes van die konferensie. Daar was baie mense wat baie openlik was oor hulle sienings, veral oor hulle steun vir dr. Nkosazana Dlamini-Zuma. Ons hoop wetstoepassers kyk noukeurig hierna,” het Shange gesê. Mhlongo is ná Mnguni se skietdood in die media aangehaal waar hy gesê het die Jeugliga is “diep bekommerd oor die moorde”. Mnguni is Maandag vermoor terwyl hy items by ŉ skool gaan aflaai het vir ŉ voedselprogram. Die ANC in die Moses Mabhida-streek het sy moord as ŉ sluipmoord bestempel. Meer as 20 mense is al sedert verlede jaar dood – meestal ANC- en munisipale beamptes. Die Valke het ŉ beloning van R450 000 uitgeloof vir inligting oor die moorde. ŉ Spesiale taakspan is ook op die been gebring. Boonop bekyk die Moerane-kommissie van ondersoek ook politiek gemotiveerde moorde sedert 2011.